۱۴۴۶-۳-۱۲ تاریخ نشر شوی خبرونه ارزګان افغانی سرې میاشتې په تېرو ۳۰ ورځو کې د خپل پنځو ګرځنده روغتیایی ټیمونو او یو فرعی کلینیک پر مټ د ارزګان ولایت په بېلابېلو سیمو کې ۷۴۰۵ تنو ناروغانو ته روغتیایی خدمات ترسره کړی. د یادو ناروغانو له جملې د ۵۲۲۳ تنه داخله ناروغانو معاینات او درملنه شوې، ۶۲۴ مېرمنو ته له زېږون وړاندې او وروسته معاینات ترسره شوی، ۵۴۸ مېرمنو او ماشومانو ته مختلف واکسینونه تطبیق شوی، د ۲۲۵ ټپیانو پانسمان شوی او ۷۸۵ خوارځواکو ماشومانو ته ځانګړی خوراکی توکی هم ورکړل شوی. د هیواد په کچه افغانی سرې میاشتې په تېره یوه اونۍ کې د ټول هېواد په کچه د ۳۵ ښوونیز مرکزونو له لارې په ټولیز ډول ۲۷۸۳ تنه وګړو ته په بېلابېلو برخو کې لکه ښوونې او روزنې، شخصی او چاپېریالی روغتیا ساتنې، لومړنیو روغتیایی مرستو ترسره کولو او د پېښو له زیانونو د ځان ژغورنې اړوند زده کړې او عامه پوهاوی ورکړی دی. ترڅنګ یې د افغانی سرې میاشتې د غړیتوب په برخه کې ۲۰۲ تنه نوی غړی هم راجذب کړی دی. هرات د افغانی سرې میاشتې له لوری د هرات ولایت په انجیل ولسوالۍ کې ۴۰ تنو نویو ښځینه او نارینه رضاکارانو ته د لومړنیو روغتیایی مرستو پنځه ورځنی ۲ روزنیز ورکشاپونه نن یکشنبه د ربیع الأول د میاشتې پر ۱۲مه پای ته ورسېدل.